A BIZOTTSÁG 1336/2007/EK RENDELETE
(2007. november 15.)
a tojásra vonatkozó forgalmazási előírásokról szóló 1028/2006/EK tanácsi rendelet végrehajtása részletes szabályainak meghatározásáról szóló 557/2007/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tojásra vonatkozó forgalmazási előírásokról szóló, 2006. június 19-i 1028/2006/EK tanácsi rendeletre (1) és különösen annak 11. cikkére,
mivel:
(1)
Az 557/2007/EK bizottsági rendelet (2) végrehajtása során nyert tapasztalat azt mutatja, hogy az említett rendelet bizonyos rendelkezéseit ki kell igazítani.
(2)
Egyértelművé kell tenni, hogy a szállítási csomagoláson feltüntetett információkra vonatkozó követelményeket a további feldolgozásra kerülő tojás szállítási csomagolására is alkalmazni kell.
(3)
A tojásra vonatkozó egyes forgalmazási előírásokról szóló, 1990. június 26-i 1907/90/EGK tanácsi rendelet (3) 2. cikke (2) bekezdésének a) pontja értelmében a jelölési előírások nem vonatkoztak a feldolgozásra közvetlenül élelmiszer-ipari vagy más ipari vállalkozásoknak leszállított tojásra. Az 1028/2006/EK rendelet nem tartalmazott erre vonatkozó rendelkezéseket, ezáltal lehetőséget hagyott arra, hogy a tagállamok ezeket az intézkedéseket tagállami szinten hozzák meg. Az 557/2007/EK rendelet 2007. július 1-jétől2008. június 30-ig átmeneti időszakot állapított meg, hogy a tagállamok igazgatási szervei számára lehetővé tegye a Közösségben feldolgozás céljára termelt tojás jelölésére vonatkozó szabályok végrehajtását. A harmadik országokból behozott tojás vonatkozásában hasonló átmeneti intézkedéseket nem állapítottak meg. A hátrányos elbánás elkerülése végett ezért 2008. június 30-ig átmeneti időszakot kell megállapítani a harmadik országokban termelt és feldolgozás céljából a Közösségbe behozott tojás jelölésére vonatkozó rendelkezések tekintetében.
(4)
A harmadik országokból behozott tojást a származási országban az „ISO 3166 országkód” nemzetközi szabványnak megfelelő országkóddal kell ellátni.
(5)
Az 557/2007/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
Az 557/2007/EK rendelet a következőképpen módosul:
1.
A 7. cikk (3) bekezdésének helyébe a következő szöveg lép:
„(3) A szállítási csomagolásokra alkalmazandó, az (1) bekezdésben említett információk nem módosíthatók és a szállítási csomagoláson kell maradniuk a tojások azonnali osztályozás, jelölés, csomagolás és további feldolgozás céljából történő eltávolításáig.”
2.
A 11. cikk (1) bekezdésének helyébe a következő szöveg lép:
„(1) 2008. június 30-ig a következő rendelkezéseket kell alkalmazni:
a)
az 1028/2006/EK rendelet 4. cikkének (1) bekezdésében előírt jelölési kötelezettségeket nem kell alkalmazni a Közösségben előállított azon tojások esetében, amelyeket a 853/2004/EK rendelet 4. cikke értelmében engedélyezett élelmiszer-ipari vállalkozás a szokásos beszállítóitól maga gyűjt be; ilyenkor az élelmiszer-ipari vállalkozás teljes mértékben saját felelősségi körében végzi a szállítást, tehát ennek megfelelően vállalja, hogy a tojást csak feldolgozás céljára használja fel;
b)
a nem A. osztályú tojások tekintetében a tagállamok mentesíthetik az 1028/2006/EK rendelet 6. cikke szerinti jelölési kötelezettségek alól az azt kérelmező élelmiszeri vállalkozásokat, ha a terméket a 853/2004/EK rendelet 6. cikkének megfelelően engedélyezett vállalkozások az ugyanazon cikk szerint jegyzékbe vett országokból hozzák be. Ilyen tojást azonban csak akkor lehet ipari vállalkozásoknak szállítani, ha a 2454/93/EGK (4) bizottsági rendelet 296. cikkében meghatározott eljárással összhangban ellenőrizték a feldolgozás helyéül szolgáló végső rendeltetési helyet. Ebben az esetben a T5 ellenőrző példány 104. rovatában fel kell tüntetni az e rendelet V. mellékletében meghatározott megjegyzések egyikét.
3.
A 30. cikk (2) bekezdésének helyébe a következő szöveg lép:
„(2) A harmadik országokból behozott tojáson a származási országban tisztán és olvashatóan fel kell tüntetni az ország ISO 3166 országkódját.”
4.
Az e rendelet mellékletében szereplő szöveg a módosított rendelet V. melléklete.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 15-én.